หุ้น-ทอง-น้ำมันร่วงแรงเจ้าของบจ.ซื้อของถูก
หุ้นสหรัฐดิ่งลงแรง ราคาน้ำมันทองร่วง กังวลเศรษฐกิจโลกชะลอตัว เจ้าของบริษัทได้โอกาสช้อนหุ้นถูก
10 ส.ค. 2554

หุ้นสหรัฐดิ่งลงแรง ราคาน้ำมันทองร่วง กังวลเศรษฐกิจโลกชะลอตัว เจ้าของบริษัทได้โอกาสช้อนหุ้นถูก
เมื่อวันที่ 10 มิ.ย.ที่ผ่านมา ดัชนีเฉลี่ยอุตสาหกรรมดาวโจนส์ ดิ่งลงแรง 172.45 จุดหรือ 1.42% ปิดที่ระดับ 11,951.91 จุด ขณะที่ราคาน้ำมันล่วงหน้าในตลาดไนเม็กซ์ก็ทรุดตัวลง 2.64 เหรียญสหรัฐ แตะที่ 99.29 เหรียญต่อบาร์เรล 
สำหรับราคาทองคำ ตลาดโคเม็กซ์ งวดส่งมอบเดือน ส.ค. ลดลง 13.50 เหรียญสหรัฐ หรือ 0.88% ปิดที่ 1,529.20 เหรียญสหรัฐต่อออนซ์ ส่งผลให้ราคาขายในประเทศลดลง 100 บาท ต่อน้ำหนักหนึ่งบาท โดยทองคำแท่ง รับซื้อที่ 2.2 หมื่นบาท ขาย 2.21 หมื่นบาท เมื่อวันที่ 11 มิ.ย.ที่ผ่านมา 
สาเหตุที่ ดัชนีดาวโจนส์ปิดร่วงลงหลุดระดับ 12,000 จุดเป็นครั้งแรกนับตั้งแต่เดือน มี.ค.เป็นต้นมา เนื่องจากความวิตกกังวลเกี่ยวกับการชะลอตัวของเศรษฐกิจสหรัฐและเศรษฐกิจทั่วโลก หลังทางการสหรัฐเปิดเผยว่า ยอดขาดดุลงบประมาณ เพิ่มขึ้นในเดือน พ.ค.เป็น 5.76 หมื่นล้านเหรียญสหรัฐ หรือเพิ่มขึ้นถึง 42.7% และอังกฤษรายงานภาคการผลิตเดือน เม.ย.หดตัวลง 1.5% เทียบ กับเดือนก่อน ซึ่งเป็นตัวเลขลดลงมากที่สุดนับตั้งแต่เดือน ม.ค. 2552
ในส่วนสัญญาราคาน้ำมันดิบล่วงหน้ากลับมาปิด ต่ำกว่า 100 เหรียญสหรัฐต่อบาร์เรล มาจากการที่นักลงทุนเทขายสัญญาน้ำมันดิบ หลังจากผิดหวังการประชุมโอเปกไม่สามารถตกลงกันได้ในเรื่องการปรับเพิ่มโควตาการผลิตน้ำมัน แม้ว่าซาอุดีอาระเบียพยายามผลักดันให้กลุ่มเพิ่มการผลิตก็ตาม เพื่อต้องการให้ราคาน้ำมันอ่อนตัวลง ช่วยพยุงภาวะเศรษฐกิจโลกที่ชะลอตัวลง
ด้านตลาดหุ้นไทยในสัปดาห์ที่ผ่านมา ดัชนีหุ้นดิ่งลงหนัก รวม 37.49 จุดหรือ 3.54% ปิดที่ระดับ 1,020 จุด ตามแรงกระหน่ำขายหุ้นของนักลงทุนต่างชาติ ทั้งสิ้น 17,659 ล้านบาท โดยเฉพาะวันที่ 9 มิ.ย. ระหว่างวันลงไปลึกที่สุด แตะ 998 จุด ทรุดต่อจากวันที่ 78 มิ.ย. ดิ่งลงรวม 31.58 จุด ปรากฏว่า เจ้าของบริษัทรวมถึงผู้ถือหุ้นใหญ่บริษัทจดทะเบียนในตลาดหลักทรัพย์ (บจ.) ได้โอกาสช้อนหุ้นราคาต่ำเก็บเข้าพอร์ต 
นายอนันต์ กาญจนพาสน์ ผู้ถือหุ้นใหญ่ บริษัท บางกอกแลนด์ ได้ซื้อหุ้น จำนวน 2 หมื่นหุ้น ราคาหุ้นละ 0.70 บาท และซื้อใบสำคัญแสดงสิทธิที่จะซื้อหุ้นรุ่นที่ 2 จำนวน 1 แสนหน่วย ราคาหน่วยละ 0.07 บาท ในวันที่ 9 มิ.ย. ที่ผ่านมา 
นายสุทธิพงษ์ เวศย์วรุตม์ กรรมการและผู้ถือหุ้นใหญ่อันดับ 2 บริษัท เอ็ม.ซี.เอส.สตีล ซื้อหุ้นวันที่ 9 และ 10 มิ.ย.รวม 4 หมื่นหุ้น ราคา 10.40-10.50 บาท